Preliačina (prírodná rezervácia)

Preliačina alebo Prieľačina je prírodná rezervácia so stupňom ochrany 5. stupňa v pohorí Považský Inovec v podcelku Vysoký Inovec. Zaberá vrcholovú časť hrebeňa rovnomenného vrchu (896,6 m n. m.), približne 1,5 km juhozápadne od Panskej javoriny (942,6 m n. m.). Nachádza sa v katastrálnom území obcí Podhradie, okres Topoľčany v Nitrianskom kraji a Hôrka nad Váhom v okrese Nové Mesto nad Váhom v Trenčianskom kraji. Vyhlásená bola v roku 1988 na rozlohe 35,9 ha, bez ochranného pásma. Predstavuje zachovalé zvyšky kvitnúcich bučín s bohatým bylinným a krovným podrastom. Veľká pôvodnosť a nízky stupeň narušenia vegetačného krytu vytvárajú vhodné podmienky pre výskyt viacerých vzácnych a chránených druhov rastlín (večernica snežná - Hesperis nivea, mesačnica trváca - Lunaria rediviva, tavoľník prostredný - Spiraea media) a živočíchov (fuzáč alpský - Rosalia alpina, holub plúžik - Columba oenas, ďateľ bielochvostý - Dendrocopos leucotos). Na území rezervácie platí 5. stupeň ochrany. Geológia V oblasti Preliačiny podobne ako pri Hlavinke v južnej časti Považského Inovca boli v rámci tatrika zaznamenané ojedinelé výskyty hornín staršieho paleozoika. Ide o slabo metamorfovaný vulkanogénno-sedimentárny komplex. Referencie Pozri aj Prieľačina (vrch v Považskom Inovci) Externé odkazy Preliačina v Zozname osobitne chránených častí prírody SR Chránené územia, Štátna ochrana prírody Slovenskej republiky